CELEX: 62018TN0460
Language: sk
Date: 2018-07-26 00:00:00
Title: Vec T-460/18: Žaloba podaná 26. júla 2018 – eSlovensko Bratislava/Komisia

17.9.2018   
            
            
               SK
            
            
               Úradný vestník Európskej únie
            
            
               C 328/53
            
         
      Žaloba podaná 26. júla 2018 – eSlovensko Bratislava/Komisia
      (Vec T-460/18)
      (2018/C 328/73)
      Jazyk konania: angličtina
      
         Účastníci konania
      
      
         Žalobkyňa: eSlovensko Bratislava (Bratislava, Slovensko) (v zastúpení: B. Fridrich, lawyer)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie, konkrétne individuálny právny akt z 22. júna 2018 s názvom „Platba započítaním nesplatených pohľadávok a pohľadávok“ vydaný Európskou komisiou, oddelenie výkonu rozpočtu (všeobecný rozpočet a ERF), č. BUDG/DGA/C4/LM/24307,
               
            
                  —
               
               
                  uložil Komisii povinnosť zaplatiť oprávnené náklady žalobkyni (zapísané IČO 42412439) ako pôvodnému príjemcovi a zmluvnej strane dohody o grante INEA/CEF/ICT/A2015/1154788, akcia 2015-SK-IA-0038 – „Slovak Safer Internet Centre IV“ v súlade s touto platnou a účinnou dohodou o grante, a konkrétne s jej článkom 4.1.3,
               
            
                  —
               
               
                  uložil Komisii povinnosť nahradiť trovy a náklady konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod založený na potrebe zrušiť napadnuté rozhodnutie z dôvodu porušenia právneho pravidla týkajúceho sa uplatňovania Zmlúv, najmä nesprávneho právneho posúdenia okolností a skutočností týkajúcich sa započítania, pretože žalobkyne (zapísané IČO 42412439) sa podľa princípu Plaumann toto rozhodnutie priamo týka a je daný priamy negatívny vplyv rozhodnutia na ňu.
               
            
                  2.
               
               
                  Druhý žalobný dôvod založený na tom, že Komisii má byť uložená povinnosť zaplatiť oprávnené náklady žalobkyni ako pôvodnému príjemcovi a zmluvnej strane dohody o grante INEA/CEF/ICT/A2015/1154788, akcia 2015-SK-IA-0038 – „Slovak Safer Internet Centre IV“ v súlade s platnou a účinnou dohodou o grante, konkrétne jej článkom 4.1.3, a to na základe skutočnosti, že Komisia je vo vzťahu k platnej a účinnej zmluve medzi Komisiou a žalobkyňou oprávnená riešiť otázky realizácie projektu a finančných prevodov.
                  
                              —
                           
                           
                              Napadnuté rozhodnutie Komisie sa odvoláva na článok 68 nariadenia o rozpočtových pravidlách (1), uvádzajúc, že „je potrebné stanoviť pravidlá týkajúce sa inventarizácie majetku a objasniť príslušné povinnosti účtovníkov a povoľujúcich úradníkov v tejto oblasti, ako aj pravidlá uplatniteľné na ďalší predaj inventarizovaného majetku s cieľom efektívneho riadenia aktív“. V tomto zmysle žalobkyňa zdôrazňuje, že Komisia bola žalobkyňou opakovane informovaná o tom, že konanie Komisie proti nej sa vyznačuje zamieňaním s inou organizáciou, ktorá pôsobila v predchádzajúcich projektoch podobného charakteru.
                           
                        
            
                  3.
               
               
                  Tretí žalobný dôvod založený na tom, že Komisii je potrebné uložiť povinnosť nahradiť trovy a náklady konania. V súlade s vyššie uvedenými tvrdeniami a údajne svojvoľným charakterom napadnutého rozhodnutia žalobkyňa žiada Všeobecný súd o priznanie náhrady nákladov a výdavkov spojených s konaním pred ním, ako aj nákladov a výdavkov vynaložených na právnu pomoc súvisiacu so žalobou.
               
            
         (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012, o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 2012, s. 1).